นฤมลเตรียมประชุมใหญ่ #พรรคกล้าธรรม เลือก กก.บห. ชุดใหม่ 3 ก.พ. นี้ เผยมี สส. 24 คน เชื่อเพิ่มอีกเรื่อยๆ

วันนี้ (28 มกราคม) ที่ทำเนียบรัฐบาล ศ. ดร.นฤมล ภิญโญสินวัฒน์ รัฐมนตรีว่าการกระทรวงเกษตรและสหกรณ์ ในฐานะหัวหน้าพรรคกล้าธรรม เปิดเผยถึงความคืบหน้าของพรรคในขณะนี้ว่า จะมีการประชุมใหญ่ในช่วงเช้าของวันที่ 3 กุมภาพันธ์นี้ โดยจะมีการเลือกกรรมการบริหารพรรคชุดใหม่ และหลังจากวันนั้นจะเป็นการทำบุญ ณ ที่ทำการบริหารพรรค

เมื่อผู้สื่อข่าวถามว่าจำนวน สส. ของพรรคกล้าธรรมมีเท่าไร ศ. ดร.นฤมล กล่าวว่า มี 24 คน ซึ่งคาดว่าจะมีบวกเพิ่มขึ้นมาอีกเรื่อยๆ

นอกจากนี้ ศ. ดร.นฤมล ยังกล่าวถึงการแก้ปัญหาฝุ่น PM2.5 ของกระทรวงเกษตรและสหกรณ์ว่า นายกรัฐมนตรีให้ความสำคัญกับเรื่องนี้เป็นอย่างมากและสั่งการทุกกระทรวงที่เกี่ยวข้อง และในที่ประชุมคณะรัฐมนตรี (ครม.) วันนี้ นายกรัฐมนตรีคงจะมีข้อสั่งการเพิ่มเติมในการแก้ไขปัญหา PM2.5

ในส่วนของกระทรวงเกษตรและสหกรณ์ได้คิกออฟโครงการเชิญชวนให้เกษตรกรลดการเผาหรือยกเลิกหากเป็นไปได้ โดยกรมส่งเสริมการเกษตรได้ทำความเข้าใจกับเกษตรกรแล้ว เพื่อหาทางเลือก รวมถึงเครื่องไม้เครื่องมือ ว่าหากไม่เผาจะสามารถใช้อะไรแทนได้

ศ. ดร.นฤมล กล่าวต่อว่า เมื่อสัปดาห์ที่ผ่านมา กรมวิชาการเกษตรออกประกาศว่าจากนี้ไปหากมีผลเสียจากการเผาโดยเกษตรกรรายใดจะต้องดำเนินการ หากมีการเยียวยาในครั้งหน้าจะถูกงดสิทธิ์ ซึ่งถือเป็นหนึ่งในมาตรการที่เข้มงวด

สำหรับกรมฝนหลวงและการบินเกษตรได้ดำเนินภารกิจลด PM2.5 อย่างต่อเนื่อง โดยมีการทำงานร่วมกับ ชัชชาติ สิทธิพันธุ์ ผู้ว่าราชการกรุงเทพมหานคร นอกจากนี้กองทัพอากาศยังส่งเครื่องบินฝนหลวงมาช่วยเสริมกำลังด้วย

เมื่อผู้สื่อข่าวถามถึงกระแสข่าวว่างบประมาณการทำฝนหลวงถูกตัดงบไปใช้ในส่วนอื่น ศ. ดร.นฤมล กล่าวว่า ไม่มีข้อติดขัดอะไรในเรื่องงบประมาณ เพียงแต่ต้องดูสภาพบรรยากาศว่ามีก้อนเมฆเพียงพอหรือไม่ เรื่องนี้น่าจะเป็นความเข้าใจผิดของสื่อมวลชนบางฉบับที่นำคำสัมภาษณ์จากอธิบดีกรมฝนหลวงและการบินเกษตรคนก่อน ซึ่งอาจจะเป็นงบประมาณของรัฐบาลชุดที่แล้ว หรือไม่รู้รัฐบาลไหนเสียด้วยซ้ำ แต่ไม่ใช่งบประมาณในปีนี้